Document ID: 32007R1549

32007R1549
L 337/75
SLUŽBENI LIST EUROPSKE UNIJE
UREDBA KOMISIJE (EZ) br. 1549/2007
od 20. prosinca 2007.
o izmjeni Uredbe (EZ) br. 616/2007 o otvaranju i predviđanju upravljanja određenim carinskim kvotama Zajednice u sektoru mesa peradi podrijetlom iz Brazila, Tajlanda i drugih trećih zemalja
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 2777/75 od 29. listopada 1975. o zajedničkoj organizaciji tržišta mesa peradi (1), a posebno njezin članak 6. stavak 1.,
uzimajući u obzir Odluku Vijeća 2007/360/EZ od 29. svibnja 2007. o sklapanju sporazuma u obliku dogovorenih zapisnika između Europske zajednice i Savezne Republike Brazila te između Europske zajednice i Kraljevine Tajlanda u skladu s člankom XXVIII. Općeg sporazuma o carinama i trgovini iz 1994. (GATT 1994.) o promjeni povlastica u pogledu mesa peradi (2), a posebno njezin članak 2.,
budući da:
(1)
Uredba Komisije (EZ) br. 616/2007 (3) prerađivačima omogućava podnošenje zahtjeva za uvoznu dozvolu pod određenim uvjetima.
(2)
Uredba (EEZ) br. 2777/75 ne odnosi se na soljeno meso peradi obuhvaćeno oznakom KN 0210 99 39. Zbog toga gospodarskim subjektima koji tradicionalno uvoze taj proizvod treba omogućiti da imaju korist od posebne kvote za soljeno meso peradi.
(3)
Jedan od uvjeta iz Uredbe (EZ) br. 616/2007 jest da prerada mora biti obavljena korištenjem mesa peradi obuhvaćenog oznakom KN 0207 ili 0210 i rezultirati pripravcima od mesa peradi obuhvaćenih oznakom KN 1602 na koje se odnosi Uredba (EEZ) br. 2777/75.
(4)
Budući da se Uredba (EEZ) br. 2777/75 ne odnosi na homogenizirane proizvode obuhvaćene oznakom KN 1602 10, a neki gospodarski subjekti specijalizirani za ovu vrstu prerade izrazili su zanimanje za sudjelovanjem u kvotama otvorenim Uredbom (EZ) br. 616/2007, tako prerađeni proizvodi trebaju se uključiti, ali ne i homogenizirani proizvodi koji sadrže meso koje nije meso peradi.
(5)
Iskustvo je pokazalo da se količine raspoložive za skupine 6. i 8. ne koriste. Jedan od razloga za tu nedovoljnu korištenost jest činjenica da je najmanja količina za koju gospodarski subjekt može podnijeti zahtjev, određena na 100 tona u Uredbi, prevelika jer su predmetna tržišta često specijalizirana tržišta.
(6)
Stoga bi najmanja količina za koju svaki gospodarski subjekt može podnijeti zahtjev trebala biti smanjena za te određene skupine.
(7)
Države članice gospodarskim subjektima izdaju uvozne dozvole više od dva mjeseca prije početka predmetnog podrazdoblja ili razdoblja i stoga više od dva mjeseca prije početka njihovog razdoblja valjanosti. Vrijeme koje protekne između izdavanja dozvola i razdoblja kada ih gospodarski subjekti mogu koristiti za uvoz naročito je dugo.
(8)
Radi izbjegavanja situacije u kojoj se neke dozvole koriste za uvoz prije početka njihovog razdoblja valjanosti, datum početka razdoblja valjanosti treba biti otisnut na uvoznim dozvolama.
(9)
Uredbu (EZ) br. 616/2007 treba na odgovarajući način izmijeniti.
(10)
Mjere predviđene ovom Uredbom u skladu su s mišljenjem Upravljačkog odbora za meso peradi i jaja,
DONIJELA JE OVU UREDBU:
Članak 1.
Uredba (EZ) br. 616/2007 mijenja se kako slijedi:
1.
Članak 4. stavak 1. zamjenjuje se sljedećim:
„Radi primjene članka 5. Uredbe (EZ) br. 1301/2006, podnositelji zahtjeva za uvoznu dozvolu prilikom podnošenja svog prvog zahtjeva u odnosu na predmetno razdoblje kvote dostavljaju dokaz da su uvezli ili izvezli, tijekom svakog od dva razdoblja iz tog članka, barem 50 tona proizvoda na koje se odnosi Uredba (EEZ) br. 2777/75 ili soljenog mesa peradi obuhvaćenog oznakom KN 0210 99 39.”
2.
U članku 4. stavku 2., prvi podstavak zamjenjuje se sljedećim:
„Odstupajući od članka 5. Uredbe (EZ) br. 1301/2006 i stavka 1. ovog članka, podnositelji zahtjeva za uvoznu dozvolu također mogu, prilikom podnošenja svog prvog zahtjeva u odnosu na predmetno razdoblje kvote, dostaviti dokaz da su tijekom svakog od dva razdoblja iz članka 5. Uredbe (EZ) br. 1301/2006 preradili barem 1 000 tona mesa peradi obuhvaćenog oznakom KN 0207 ili 0210 za proizvodnju pripravaka od mesa peradi obuhvaćenih oznakom KN 1602 na koje se odnosi Uredba (EEZ) br. 2777/75 ili homogeniziranih proizvoda obuhvaćenih oznakom KN 1602 10 00 koji ne sadrže drugo meso osim mesa peradi.”
3.
U članku 4. stavku 5., drugi podstavak zamjenjuje se sljedećim:
„Za skupine br. 3, 6 i 8 najmanja količina za zahtjeve za dozvolu smanjuje se na 10 tona.”
4.
Dio B Priloga II. zamjenjuje se Prilogom ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. prosinca 2007.

Labels: 18
3
17
5